บอร์ด MINT ไฟเขียวบ.ย่อยเพิ่มทุน “อาร์ต ออฟ เบคกิ้ง” ดันสัดส่วนเป็น 99%
บอร์ด MINT ไฟเขียวบ.ย่อยเพิ่มทุน "อาร์ต ออฟ เบคกิ้ง" ดันสัดส่วนเป็น 99% หวังสร้างโรงงานผลิตสินค้าเบเกอรี่
13 ก.ย. 2561

บริษัท ไมเนอร์ อินเตอร์เนชั่นแนล จำกัด (มหาชน) หรือ MINT เปิดเผยว่า บริษัท เดอะ ไมเนอร์ ฟู้ด กรุ๊ป จํากัด (มหาชน) ซึ่งเป็นบริษัทย่อย 99.73% ของ MINT ได้เพิ่มทุนในบริษัท อาร์ต ออฟ เบคกิ้ง จํากัด ซึ่งเป็นกิจการร่วมค้าจำนวน 158,100,200 บาท แบ่งออกเป็น 1,581,002 หุ้น มูลค่าที่ตราไว้หุ้นละ 100 บาท จากทุนจดทะเบียนเดิม 400 บาท แบ่งออกเป็น 4 หุ้น มูลค่าที่ตราไว้หุ้นละ 100 บาท
โดยแหล่งที่มาของเงินทุน จากกระแสเงินสดภายในบริษัท เพื่อสร้างโรงงานผลิตสินค้าเบเกอรี่ อีกทั้ง เพื่อเป็นการสนับสนุนธุรกิจอาหารและธุรกิจโรงแรมในเครือบริษัท และเป็นการเพิ่มโอกาสการขายสินค้าเบเกอรี่ในตลาดไทยและตลาดเอเชีย
อนึ่ง โครงสร้างผู้ถือหุ้นก่อนการเพิ่มทุน บริษัท เดอะ ไมเนอร์ ฟู้ด กรุ๊ป จำกัด (มหาชน) ถือหุ้นในสัดส่วน 50% และบริษัท ศรีฟ้าโฟรเซนฟู้ด จำกัด ถือหุ้นในสัดส่วน 50%
โดยภายหลังการเพิ่มทุน ส่งผลให้ บริษัท เดอะ ไมเนอร์ ฟู้ด กรุ๊ป จำกัด (มหาชน) ถือหุ้นในสัดส่วน 99% ขณะที่บริษัท ศรีฟ้าโฟรเซนฟู้ด จำกัด ถือหุ้นในสัดส่วน 1% ซึ่งภายหลังการเพิ่มทุน บริษัท อาร์ต ออฟ เบคกิ้ง จำกัด ถือเป็นกิจการร่วมค้าของ MINT
ทั้งนี้ การเข้าทํารายการดังกล่าว เป็นการเข้าร่วมทุนกับบริษัทอื่น โดยสัดส่วนของการเข้าร่วมทุนตั้งแต่ 10% ของทุนชําระแล้วของบริษัทที่เข้าร่วมทุน และถือเป็นการได้มาซึ่งสินทรัพย์ ตามประกาศคณะกรรมการกํากับตลาดทุนที่ ทจ 20/255 เรื่องหลักเกณฑ์ในการทํารายการที่มีนัยสําคัญที่เข้าข่ายเป็นการได้มาหรือจําหน่ายไปซึ่งสินทรัพย์ ขนาดรายการสูงสุดเท่ากับ 0.1% ซึ่งคํานวณด้วยเกณฑ์มูลค่ารวมของสิ่งตอบแทน
โดยอ้างอิงงบการเงินรวมของบริษัท งวดวันที่ 30 มิถุนายน 2561 ไม่เข้าข่ายการเปิดเผยข้อมูลตามประกาศคณะกรรมการตลาดหลักทรัพย์แห่งประเทศไทย เรื่องการเปิดเผยข้อมูลและการปฏิบัติการของบริษัทจดทะเบียนในการได้มาหรือจําหน่ายไปซึ่งสินทรัพย์ พ.ศ. 2547 และรายการดังกล่าวมิได้เข้าข่ายเป็นรายการที่เกี่ยวโยงกัน